als_Latn dik_Latn sag_Latn
Intervistë me Drejtorin e QNK Arbnori Mujë Bucpapaj
– Zoti Bucpapaj , cilat do të jenë disa nga aktivitetet që QNK Arbnori do të zhvillojë në fillim të sezonit të ri artitik ?
Institucioni do të rifillojë atë që ne e quajmë sezonin e ri artistik, me disa veprimtari të cilat, në fakt do të jenë të reduktuara, për shkak se ndërtesa ka hyrë prej muajsh në një rikonstruksion total dhe aktualisht ne jemi në disa ambiente provizore. Muret plot lagështi dhe myk po zhvendosen bashkë me një pluhur historik që kishte mbështjellë ambjetet e Piramidës për tu zëvendësuar me një zgjidhje moderne arkitektonike. Besoj që pas disa muajsh do të kemi një ndërtesë pothuaj të re, të standarteve evropiane duke shënuar në të njëjtën kohë edhe investimin më të madh për kulturën gjatë 20 viteve të fundit. Kështu që mund të themi se ia vlen që për disa kohë të kemi një veprimtari të ndërprerë, në mënyrë që të rifillohet çdo gjë nga e para. Pra edhe Piramida është brenda konceptit gjithëpërfshirës të Shqipërisë që ndryshon.
Megjithëse jemi në pritje të vendimit të Këshillit të Ministrave i cili do të përcaktojë statusin financiar të Piramidës, stafi teknik ka përgatitur një kalendar të reduktuar artistik, i cili do të jetë prezent në jetën artistike të kryeqytetit. Do të paraqesim disa filma dokumentarë të autorëve të ndryshëm nga Tirana, Prishtina dhe Diaspora shqiptare. Gjithashtu do të promovojmë disa libra të rinj të studiuesve dhe shkrimtarëve nga Shqipëria, Kosova, Mali i Zi, Maqedonia dhe Diaspora, përfshirë këtu edhe Historinë e Shteteve të Bashkuara të Amerikës, botim i QNK Arbnori. Në bashkëpunim me shkollat artistike të vendit dhe të rajonit do të mbajmë festivalin e tretë të muzikës së dhomës. Në nëntor do të organizojmë festivalin e dytë Ballkanik të magjisë, etj.
Në kuadër të këtyre aktiviteteve do të vazhdojmë me festivalin e teatrit rajonal të të rinjve si dhe festivalin e teatrit të shkollave të mesme të gjuhëve të huaja të vendit. Nxënësit- aktorë të së secilës shkollë do të interpretojnë në gjuhën e huaj të zgjedhur sipas degëve. Pra veprimtari do të ketë por, ato nuk do të jenë të asaj mase, siç jemi mësuar t`i shohim në Piramidë gjatë tre vjetëve me nga 3-4 veprimtari të ndryshme në ditë.
2.Si po ecën rikonstruksioni dhe zgjidhja e pagesës së punonjësve të cilët nuk mund të vazhdojnë të paguhen më gjatë nga QNK ?
Siç dihet pas një konkursi ndërkombëtar të projekt-idesë për transformimin e Piramidës, nga fillimi i këtij viti Ministria e Turizmit, Kulturës, Rinisë dhe Sporteve pas zhvillimit të tenderit ndërkombëtar për Zbatimin e Projektit, për Rikonstruksionin e QNK-së, ka shpallur fitues Shoqërinë Orion S.A Greqi, A.K. Sh.p.k. &ARTI Sh.p.k. Puna ka filluar prej muajsh por vetëm në hapsirat që ka lënë bosh administrata e QNK-së. Pjesa tjetër prej 70% është e zënë nga kompanitë private me qira. Për këtë shkak puna për ndërtimin e tetarit të ri nuk mund të vazhdojë pasi kupola gjigande e teatrit duhet të mbështet mbi tre kolona të mëdha betoni të cilat do të duhej të ngriheshin në katin përdhes të Piramidës, që aktualisht është në zotërim të qiramarrësve. Besoj se gjatë shtatorit kjo çështje do të mund të zgjidhet, përndryshe ky projekt prej disa milionë eurosh të qeverisë shqiptare do të dështonte.
Lidhur me pagesën e punonjësve, siç dihet Ministri i Turizmit, Kulturës, Rinisë dhe Sporteve i ka propozuar Këshillit të Ministrave, një projekt vendim, që të gjithë punonjësit e QNK-së, që dalin të papunë si pasojë e kalimit për rikonstruksion të Godinës së Piramidës, të përfitojnë të drejtën e pagesës bruto të dy viteve sipas legjislacionit në fuqi si pagesë papunësie. Pas xhiros që ka bërë projektvendimi në disa ministri ku ka marrë edhe oponencën, shpresojmë që ai të diskutohet në mbledhjen më të afërt të qeverisë. Në shpresojmë që të paktën për një vit punonjësit të cilët do të dalin të papunë të marrin pagën, bazuar edhe në praktikat e mëparshme të qeverive shqiptare. Kujtojmë se pjesa më e madhe e këtij personeli janë artistë të shquar me kontribute të mëdha në jetën artistike të kryeqytetit dhe të vendit.
Përveç kësaj shpresojmë që të gjejmë një mirëkuptim edhe për faktin se QNK Arbnori si një ndërmarrje vetë financuese, apo si një biznes i madh ka paguar prej 18 vjetësh taksat, tatimet dhe TVSH-në, si dhe një tjetër taksë prej 40 % prej të ardhurave të veta, të cilat i ka derdhur çdo vit në buxhetin e shtetit. Kjo mendoj se e bën më të lehtë edhe vendimin e qeverisë, e cila po kryen një investim gjigand për kulturën shqiptare. Kryeministri Berisha është një mbështetës afatgjatë i arteve. Ai rregullisht orientoi një politikë të qartë kulturore në vend, duke e konsideruar atë si një “ndihmë për shpirtin njerëzor. Ai udhëhoqi dhe konkludoi arritjen e fondeve për Qendrën Ndërkombëtare të Kulturës, e cila pas këtij rikonstruksioni të ndërtesës dhe rikonceptimi artistik të shndërrohet në një nga qendrat me moderne të kulturës në Europë dhe në botë. Rindërtimi i Qendrës Arbnori është një sukses spektakolar për qeverinë dhe MTKRS pasi ajo arrin të ngrejë një institucion multi funksional kulture, ndërkohë që qeveritë e mëparshme e zhveshën Tiranën nga institucionet e kulturës, kinematë, teatrot, bibliotekat dhe institucione të tjera që frekuentohen nga të rinjtë.
Pas një viti Tirana do të ketë një qendër, një tempull të madh prej mermeri, për muzikën, kërcimin, dramën, kinemanë, artet vizuale dhe letërsinë. Qendra pas rinovimit do të jetë përsëri e hapur për mijëra të rinj nga Tirana dhe hapësirat shqiptare në rajon, për qindra artistë, duke krijuar profilin e liderit kombëtar për edukimin e arteve te performuara, për të arritur komunitetin dhe suksese të tjera në paraqitjen e arteve në kryeqytet. Vizioni është që kjo qendër të jetë një qendër tërheqëse, për njerëz nga të gjitha nivelet, e të ardhurave dhe shijeve artistike të cilat e çuan në krijimin e iniciativës së arteve të performuara për të gjithë, duke rritur shikueshmërinë me një çmim të ulët dhe falas. Qysh tani po punohet për krijimin e një programi ndërdisiplinor, duke patur parasysh edhe krijimin një teatri për të kremtuar veprat e dramaturgëve të njohur si dhe galerinë e arteve vizuale brenda QNK-së. Kjo dëshmon përkushtimin e Qeverisë dhe të MTKRS-së, interesin e tyre për artet dhe veçanërisht për teatrin, duke i dhënë këtij komuniteti një dhuratë me vlerë të frymëzuar drejt koncepteve të një teatri të ri dhe konkurrentë.
Njëkohësisht po përgatitet një strukturë e re organizative që përcakton qartë përgjegjësitë për funksionimin e performancës, ndërsa delegon autoritetin e duhur për të vënë në veprim funksione të tilla, duke realizuar rekrutimin e një stafi me aftësi teknike dhe profesionale të larta, bazuar në strategjitë që çojnë në përmirësimin e rendimentit dhe efikasitetit të personelit të menaxhimit dhe funksionit të qendrës.
QNK u profilizua shpejt si një qendër moderne e performimit të arteve…
Sipas statutit të saj origjinal, Qendra Arbnori për Performimin e Arteve ka marrë suportin e plotë nga MTKSR për të qenë një qendër nxitëse dhe organizuese e programeve të edukimit të arteve të performuara. Departamenti i Edukimit në Qendrën Arbnori i shërben këtij mandati përmes një programi të zgjeruar edukimi, duke përfshirë krijimin dhe paraqitjen origjinale dhe krijuese të arteve të performuara dhe programeve arsimore për fëmijë, të rinj, të rritur, të hartuara në mënyrë specifike për të ushqyer një preferencë dhe kuptimin për artet. Këto programe, janë mbështetur gjerësisht nga publiku dhe burime private. Artet janë pjesa kritike dhe themelore e arsimimit të rinisë shqiptare dhe gjithsecili duhet të ketë mundësi të mëdha për të mësuar të gjitha fushat e artit. Një arsimim i tillë duhet të shfaqet si brenda ashtu edhe jashtë mjediseve të klasës, si pjesë e procesit të mësimit për të gjithë, përfshirë edhe ata me talente apo nevoja të veçanta. Një edukim për artin ofron specializime për të dyja palët: si për artistët specialistë ashtu edhe për pedagogët apo koordinatorët e profilizuar, e cila mbështetet në eksperimentime, burime nga artistët profesionistë dhe burime të kulturës komunitare.
Shumë veprimtari QNK i ka zhvilluar me Kosovën, duke shenuar nje rekord krahasuar me institucionet tjera te kulturës në Tiranë ?
Qendra Ndërkombëtare e Kulturës Arbnori punoi shumë për një përfaqësim cilësor në veprimtaritë e organizuara nga MTKRS-së në kuadër të Muajve të Kulturës Kombëtare, të cilat u mbajtën në Prishtinë dhe Tiranë.
Jemi të bindur se këta muaj kulturor shërbyen për të nxitur dhe inkurajuar komunikimin kulturor mes dy vendeve përmes projekteve serioze të cilat do të çojnë në thyerjen e izolimit dhe forcimin e integrimit kulturor kombëtar, si pjesë e kulturës evropiane të cilës i përkasim.
Strategjia e thyerjes së izolimit kulturor duke hartuar programe dhe projekte të përbashkëta kulturore mes Tiranës, Prishtinës, Tetovës dhe Ulqinit etj, do të çojë në një komunikim të ri artistik rajonal si dhe në produkte të reja artistike të cilat synojnë tregun evropian të kulturës si dhe pasurimin e kësaj kulture.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn